Prof. ThDr. **Karol Gábriš**, Dr. h. c. (\* 1919, Palúdzka – † 1998, Bratislava); evanjelický teológ, náboženský publicista, prekladateľ, univerzitný profesor a dekan Slovenskej evanjelickej bohosloveckej fakulty a Evanjelickej bohosloveckej fakulty Univerzity Komenského v Bratislave.

Život a tvorba
--------------

Po maturite v Liptovskom Mikuláši študoval na Slovenskej ev. bohosloveckej fakulte Slovenskej univerzity v Bratislave. Vysvätený za kňaza bol roku 1944 a za profesora bol vymenovaný roku 1950. Ako profesor prednášal do roku 1998. V 50. rokoch sa priklonil k teológii tvárou k životu, spolupracoval s mierovým hnutím a pracoval v medzinárodnom mierovom a ekumenickom hnutí. Špecializoval sa na novozákonnú teológiu, osobitne sa vyznamenal ako bádateľ v oblasti učenia apoštola Pavla. Je autorom komentárov skoro k všetkým knihám Nového zákona. Mal významný podiel na ekumenickom preklade Biblie do slovenčiny; bol predsedom komisie pre ekumenický preklad Biblie pre Novú zmluvu, objaviteľom gréckeho rukopisu štyroch evanjelií z 10. storočia Codex Maurocordatianus. Je autorom 15 monografií a vysokoškolských učebníc. Viedol skupinu katolíckych a evanjelických teológov, ktorí pracovali na preklade vydania prvého slovenského ekumenického prekladu Novej zmluvy v edícii Písmo Sväté – Nová zmluva a Žalmy (1995). S M. Rúfusom a s V. Turčánym spolupracoval na básnických prekladoch Žalmov a Veľpiesne Šalamúnovej. V rámci rozpracovania novozákonnej problematiky podstatne prispel k sformovaniu kresťanského realizmu (pozri podobné názory u J. Michalku) vo vývoji evanjelickej sociálnej etiky na Slovensku. Vo svojej práci "Štát v listoch apoštola Pavla" (1948) rozpracoval problematiku postoja kresťana k vrchnosti.

Od r. 1959 paralelne k práci na bohoslov. fakulte farárom v evanjelickom cirkevnom zbore v Pezinku.

Senior Bratislavského seniorátu.

Dielo (výber)
-------------

* Princípy etiky apoštola Pavla, 1941.
* Manželstvo v listoch apoštola Pavla. Mikuláš,1946
* Sokol a náboženstvo, B. m. 1947
* Štát v listoch apoštola Pavla. In: Sborník venovaný Dr. Jánovi Jamnickému. Mikuláš, 1948, s. 34 – 91.
* List apoštola Pavla Galatským, 1950
* Apoštolskí otcovia, 1955
* Prekonanie rozpornosti človeka : kapitoly z teológie Novej zmluvy. Bratislava, 1966.
* Zjavenie Jána, 1977
* Úvod do Novej zmluvy, 1980
* Z Jeruzalema do Ríma, 1983
* Ježišove Reči na vrchu I. Bratislava, 1985 (1990)
* Apokryfy. Mimokanonické (deuterokanonické spisy Starej zmluvy podľa Septuaginty, 1990
* Ježišove podobenstvá I.-II. Bratislava, 1990 (1991)
* Dejiny novozmluvnej doby, 1994
* Jubileum, ktoré je výzvou, 1994
* Mnohotvárnosť prístupu ku skúmaniu života Ježišovho. Bratislava,1994
* Jubileum, ktoré je výzvou. Bratislava, 1994.
* Teológia Novej zmluvy. Ježišova teológia. Bratislava, 1995
* Kristus (Mesiáš) Ježiš, 1995
* Prvý list Petrov. Preklad a výklad, 1996
* Prolegomena dogmatiky, 1996
* Prekonanie rozpornosti človeka, 1996
* Biblospyt Novej zmluvy. Bratislava, 1997.

Práce o ňom
-----------

* Bibliografia Prof. Dr. Karola Gábriša. In: Teologický sborník k s 75. narodeninám Prof. ThDr. Karola Gábriša. B. Bystrica, 1995, s. 172 – 194.
* Curriculum vitae. In: Tamže, s. 9 – 22.
* Gábriš, Karol. In: PETRÍK, Borislav; RYBÁR, Peter, a kol. *Evanjelická encyklopédia Slovenska*. Vyd. 1. Bratislava : BoPo pre Generálny biskupský úrad Evanjelickej cirkvi a.v. na Slovensku, 2001. 448 s. ISBN 80-968671-4-8. S. 111.
* GÁBRIŠ, Karol. In:  *Biografický lexikón Slovenska*. Zväzok III G – H. Martin : Slovenská národná knižnica; Národný biografický ústav, 2007. 739 s. ISBN 978-80-89023-96-7. S. 22-24.
* LETZ, J.: K. G. In: Slovenská kresťanská filozofia 20. storočia a jej perspektívy, 2010, s. 272 – 275, 313.

Autoritné údaje: * NK ČR: mzk2004232084
* SNK: 149179
* VIAF: 84578363